Meat Loaf (74) sterf | Maroela Media
Meat Loaf in 2013 op die verhoog in Zwolle, Nederland. (Foto: Ferdy Damman/ANP/AFP)
Meat Loaf, die bekende Amerikaanse musikant en akteur bekend vir 'n legio treffers sedert 1968, het Donderdag in die ouderdom van 74 gesterf.
Sy familie het dié nuus op sy amptelike Facebook-blad bevestig, maar die presiese oorsaak van sy dood is nie bekend gemaak nie.
"Ons harte is gebroke om aan te kondig dat die onvergelykbare Meat Loaf vanaand oorlede is met sy vrou, Deborah, aan sy sy," lui die inskrywing.
Die sanger is bekend vir liedjies soos "Bat out of hell", "Paradise by the dashboard light", "Dead ringer for love" en "I'd do anything for love". Sy album, Bat out of hell, is steeds een van die wêreld se topverkoperalbums van alle tye.
Meat Loaf se familie het dié foto saam met die verklaring wat sy afsterwe bevestig gepubliseer. (Foto: Facebook/Meat Loaf)
Meat Loaf se loopbaan het oor ses dekades gestrek, waartydens hy meer as 100 miljoen albumeksemplare wêreldwyd verkoop het. Hy het ook in meer as 65 flieks soos Fight Club, Focus, The Rocky Horror Picture Show en Wayne's World verskyn.
"Ons weet hoe baie hy vir soveel van julle beteken het en ons waardeer werklik al die liefde en ondersteuning wat ons ontvang terwyl ons deur hierdie tydperk van rou gaan, met die verlies van so 'n inspirerende kunstenaar en pragtige man. Ons bedank julle dat julle ons behoefte aan privaatheid begryp.